1970-ben a már 3 éves Lotus 49-cel győzni tudott Monacóban. A spanyol nagydíjon bemutatkozott a forradalmian új Lotus 72-es modell, amelynek a hűtőcsatornái már kétoldalt voltak, és az orra le volt lapítva. Rindt mindjárt győzelemmel kezdett, és zsinórban 4 versenyt nyert vele, így Ausztriába már 20 pont előnnyel érkezett Jack Brabham előtt, míg a végül a szezont a 2. helyen záró Jacky Ickxnek ekkor még csak 10 pontja volt. Az osztrák nagydíjon műszaki hiba szakította meg a sikersorozatot, majd következett Monza. A szombati napon Rindt ki akarta próbálni, hogy megy a Lotus szárny nélkül, és az utolsó szabadedzésen így gördült a pályára. Az etap ötödik körében a Parabolica előtti féktávnál valami eltört az autón, mely élesen balra csapódott, és a korlátnak vágódott. A Lotus eleje leszakadt, orra beleakadt a korlátba, Rindtet pedig a nem rendeltetésszerűen bekötött biztonsági öv engedte előrecsúszni az autóban. A pilóta borzalmas sérüléseket szenvedett, és a kórházba szállítás közben meghalt.